SL Uradni list Evropske unije L 278/16

IZVEDBENA UREDBA KOMISIJE (EU) št. 989/2014

z dne 19. septembra 2014

o odprtju in upravljanju tarifnih kvot Unije za kmetijske proizvode s poreklom iz Gruzije

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Sklepa Sveta 2014/494/EU z dne 16. junija 2014 o podpisu, v imenu Evropske unije, in začasni uporabi Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (1) in o začasni uporabi naslova IV Sporazuma glede trgovine in trgovinskih zadev.

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov (2) ter zlasti člena 184 te uredbe.

ob upoštevanju naslednjega:

(1) S Sklepom Sveta 2014/494/EU je bil v imenu Evropske unije odobren podpis Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (v nadaljnjem besedilu: Sporazum) (3). V skladu s Sklepom 2014/494/EU je treba Sporazum uporabljati začasno, dokler ne bodo zaključeni postopki za njegovo sklenitev.

(2) V skladu s členom 431(4) Sporazuma bo začasna uporaba začela veljati prvi dan drugega meseca po izmenjavi uradnih obvestil. Zadnje uradno obvestilo je bilo opravljeno 25. julija 2014. Zato se Sporazum začasno uporablja od 1. septembra 2014.

(3) Priloga II-A k Sporazumu vsebuje seznam uvoznih tarifnih kvot Unije za nekatero blago s poreklom iz Gruzije. Zato je treba za to blago odpreti tarifne kvote.

(4) Za uveljavitev tarifnih koncesij, določenih v tej uredbi, bi moralo biti blagu iz Priloge priloženo dokazilo o poreklu, kakor je določeno v Sporazumu.

(5) Tarifne kvote bi morala upravljati Komisija po načelu „prvi pride, prvi dobi“ v skladu z Uredbo Komisije (EGS) št. 2454/93 (4).

(6) Sporazum se začasno uporablja od 1. septembra 2014. Da se zagotovi učinkovita uporaba in upravljanje tarifnih kvot, ki so dodeljene v skladu s Sporazumom, bi bilo treba to uredbo uporabljati od navedenega datuma.

(7) Ukrepi iz te uredbe so v skladu z mnenjem Odbora za carinski zakonik –

SPREJEL NASLEDNJO UREDBO:

Člen 1

Tarifne kvote Unije so odprte za blago po poreklu iz Gruzije, navedeno v Prilogi.

Člen 2

Carine, ki se uporabljajo za uvoz blaga s poreklom iz Gruzije, navedenega v Prilogi, v Unijo, se začasno prekličejo v okviru ustreznih tarifnih kvot iz Priloge k tej uredbi.

Člen 3

Blagu iz Priloge je priloženo dokazilo o poreklu, kakor je določeno v Protokolu I k Sporazumu.

Člen 4

Tarifne kvote, določene v Prilogi, upravlja Komisija v skladu s členi 308a, 308b in 308c Uredbe (EGS) št. 2454/93.

Člen 5

Ta uredba začne veljati dvajseti dan po objavi v Uradnem listu Evropske unije.

Uporablja se od 1. septembra 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 19. septembra 2014 Za Komisijo Predsednik José Manuel BARROSO

(1) UL L 261, 30.8.2014, str. 1.

(2) UL L 347, 20.12.2013, str. 671.

(3) Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani (UL L 261, 30.8.2014, str. 4).

(4) Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (UL L 253, 11.10.1993, str. 1).